Ellen Wilhelmsen

Ellen Wilhelmsen (født 5. juni 1946 i Frogn) er en norsk tegner, journalist og foredragsholder. Hun har arbeidet som tegner og journalist i ulike norske aviser og tidskrifter, deriblant Dagbladet, Alle Kvinner og Programbladet i NRK.

Liv og virke 
Hun tok artium på Oslo katedralskole i 1965. Deretter utdannet hun seg til bokillustratør på boklinjen ved Statens Håndverks- og kunstindustriskole, samt til journalist ved Norsk Journalistskole. Ellen Wilhelmsen giftet seg i 1973 med pressemannen Sverre Martin Gunnerud.

Wilhelmsen har illustrert bøker for Gyldendal, Cappelen, Pax forlag, Universitetsforlaget, Kunnskapsforlaget og flere mindre forlag, de fleste fagbøker for skole og utdanning. Hun illustrerte den første ammebrosjyren, som kom på norsk i 1972 og på nordsamisk i 1976. Senere illustrerte hun en rekke bøker om fysioterapi, amming, fødsel og barsel. 

Hun har hatt flere separatutstillinger og studieopphold i landsbyer i Pakistan og på Bali. Den første utstillingen der hennes arbeider ble vist, var Norges første utstilling viet avistegninger; den fant sted i 1972 og Wilhelmsen deltok sammen med syv andre avistegnere. De andre syv var Ellen Auensen, Hans Normann Dahl, Finn Graff, Salo Grenning (kjent som «Pedro»), Gøsta Hammarlund, Jan O. Henriksen, Randi Monsen og Ulf Aas. Dette var også Wilhelmsens utstillingsdebut. Utstillingen ble senere vist på flere andre steder i Norge.

Wilhelmsen var hovedutstiller på Galleri Chagall i Kragerø i desember 1993.

Hun virket fra 1990 til hun gikk av med pensjon i 2013 som «hustegner» for NRKs informasjonsavdeling, hvor hun illustrerte internavisen og informasjonsskjermene på Marienlyst, og sto senere bak humorstriper på intranettet med temaer fra medarbeidernes dagligliv. NRK benyttet også hennes tegninger som illustrasjon til programomtaler som ble sendt ut til norske avisredaksjoner, til bruk i forhåndsomtaler av radio- og TV-programmer.

Ellen Wilhelmsen har siden våren 2015 holdt foredrag om ulike emner på seniorsentrene i Oslo og omegn. Etter mange års studier av ballett og dansere utga hun i 2017 boken Kunsten å elske ballett (Solum bokvennen) hvor hun er både forfatter og illustratør.

Bibliografi
Kunsten å elske ballett (med forord av Ellen Horn) Oslo, Vidarforlaget 2017 ISBN 9788279903529

Som ilustratør 

 Bjørnstad, Nanna: Bekkenet på kryss og tvers, Cappelen Fakta (1992), ISBN 82-02-13864-7
 NRK: Programbladet | Jul i radio og TV 1982

Referanser

Eksterne lenker 
 Presentasjon på Vidarforlagets nettsider

Norske tegnere
Norske journalister